A szépség koldusának „regényes” élete

Megjelent Cselenyák Imre, Rauscher-díjas dorogi író újabb életrajzi regénye. Arany János és Tinódi Lantos Sebestyén után ezúttal József Attila tanulságos életútját tárja fel az epika eszköztárával.

Műve rendkívül olvasmányos, lendületes, alapos háttérmunkát tükröző alkotás. A tragikus sorsú költő mindennapjait bemutató regény értékeire a szövegtan szempontjainak kivetítésével hívhatjuk fel talán a legjobban a figyelmet. Minden igazán jó irodalmi szöveget az utalások rendszere szövi át: előreutalás, visszautalás, ráutalás (katafora, anafora, deixis). Cselenyák Imre regénye is nagyszerű példa a kataforák finom alkalmazására.

Már a regény címe is kataforikus utalás a költő sorsversére, sőt sorsfordító versére, amely életét -negatív de pozitív irányban is - saját bevallása szerint is a legjobban befolyásoló műve lett (lásd: Születésnapomra című költeménye).

Csak néhány példa további előreutalásokra a regény elejéről. Minden fejezet mottószerű versidézetekkel indul. Az első a „Levegőt!” című gondolati költeményből emeli ki a lelencsorsot, amely majd a fejezetnek is fő témája lesz. A fejezeten belül is mesteriek a dialógusokba rejtett kataforák. Már az öcsödi gyerekek csúfolódásából is kihallani József Attila talán leghíresebb versfelütését:

„- Lelencesek, lelencesek! Nincs apátok, nincs anyátok!”

Vagy nem sokkal később nagyszerű helyzetteremtő erővel és lélekábrázolással lehetünk tanúi a kisfiú ostoros megaláztatásának, amelynek végén az Etusból kitörő együttérző kérdés híres verscímet, sőt kötetcímet idéz:

„- Nagyon fáj, Attila?”

Nagyon fáj! – köszöntik magyarul volt tanítványai Hubay Miklóst Firenzében a róla készült portréfilmben. József Attila versét szavalják neki, hiszen magyart tanított az egyetemen Hubay, mégpedig egy különleges módszerrel: a legnagyszerűbb magyar költők legnagyszerűbb verseit használta tananyagként. A Piazza della Signorián felhangzó vers is jól példázza, mekkora költőóriás is volt József Attila.

Jó újra átélni a költő életútját Cselenyák Imre művében. Izgalommal várjuk az életrajzi regény második kötetét.